CELEX: 52009XG1211(02)
Language: lv
Date: 2009-11-27 00:00:00
Title: Padomes secinājumi ( 2009. gada 27. novembris ) par atbalstu jaunrades paaudzei – attīstot bērnu un jauniešu jaunrades un novatorisma spējas, dodot iespējas izpausties kultūrā un padarot kultūru pieejamāku

11.12.2009   
            
            
               LV
            
            
               Eiropas Savienības Oficiālais Vēstnesis
            
            
               C 301/9
            
         Padomes secinājumi (2009. gada 27. novembris) par atbalstu jaunrades paaudzei – attīstot bērnu un jauniešu jaunrades un novatorisma spējas, dodot iespējas izpausties kultūrā un padarot kultūru pieejamāku
   2009/C 301/08
   EIROPAS SAVIENĪBAS PADOME
   
                
            
            
               ATGĀDINA jautājuma politisko aspektu, kas ir izklāstīts secinājumu pielikumā,
            
         
                
            
            
               APZINĀS
               
                           —
                        
                        
                           ilgtermiņa problēmas, ar ko sastopas Eiropas Savienība un tās iedzīvotāji, konkrēti –
                           
                                       —
                                    
                                    
                                       vajadzību noturīgi un bez sociālas atstumšanas saglabāt vispārēju konkurētspēju,
                                    
                                 
                                       —
                                    
                                    
                                       iedzīvotāju novecošanu un nepārtrauktu migrāciju, kas traucē nodrošināt nodarbinātību un labklājību,
                                    
                                 
                                       —
                                    
                                    
                                       vajadzību veicināt kultūru dialogu, pamatojoties uz dažādu kultūru izpratni pasaulē, kurā pieņemta kultūru daudzveidība un kas ir savstarpēji saistīta, ko raksturo ātra saziņa, cilvēku mobilitāte un tirgus globalizācija,
                                    
                                 
                                       —
                                    
                                    
                                       vajadzību reaģēt uz jauno, zināšanās un saziņā balstīto sabiedrību, ko raksturo saziņas tehnoloģijas, kas nepārtraukti attīstās, un strauja informācijas apmaiņa, kā arī vajadzību pārvarēt “digitālo plaisu” gan ES dalībvalstīs, gan arī to starpā,
                                    
                                 
                     
         ATZĪST, ka
   
               —
            
            
               sekmīga reakcija uz minētām ilgtermiņa problēmām prasa ilgtermiņa perspektīvi – īpaši pievērsties bērnu un jauniešu jaunrades un novatorisma spēju izkopšanai un dot iemaņas un zināšanas, lai stātos pretī tādām problēmām,
            
         NORĀDA, ka
   
               —
            
            
               pastāv aizvien lielāka vajadzība pēc darbaspēka jaunrades, novatorisma, spējām pielāgoties, kā arī pēc labām saziņas prasmēm, kā arī vajadzība attīstīt elastīgas un dinamiskas uzņēmējdarbības prasmes,
            
         
               —
            
            
               personības attīstībai, identitātei, pašapziņai un piederības sajūtai ir svarīgi, lai pieeja dažādām kultūras izpausmēm, mākslinieciskajām darbībām un mākslas darbiem – tāpat arī to ietekme – notiktu jau mazotnē, kā arī, lai bērniem un jauniešiem līdz ar dažādu kultūru pieredzi un dažādu kultūru izpratni un citām sociālas atstumtības novēršanai svarīgām iemaņām dotu arī citas aktīvai pilsonībai un turpmākai nodarbinātībai nozīmīgas prasmes,
            
         
               —
            
            
               dalība kultūras darbībās, arī tieša saskare ar māksliniekiem visos bērnos un jauniešos var veicināt jaunrades un novatorisma potenciālu, stimulējot jaunrades domāšanu, iztēli un pašizpausmes,
            
         
               —
            
            
               kultūras un tās izpausmju – gan kā konkrētu mācību priekšmetu, gan pievilcīgu mācību metožu – veicināšana skolās un citās izglītības iestādēs, kā arī neoficiālā mācību vidē, saistot dažādas zinību jomas, palīdz vispusīgi attīstīt un motivēt cilvēkus, kā arī uzlabot zināšanu apguvi un attīstīt jaunrades un novatorisma spējas,
            
         
               —
            
            
               tā dēvētā jau no dzimšanas ar digitālām tehnoloģijām saistītā paaudze (“born digital” generation) Eiropā ir gan kultūras radītāja, gan patērētāja, un, saņemot tādu iespēju, tā ļoti prasmīgi izmanto jauno mediju un digitālo tehnoloģiju potenciālu,
            
         
               —
            
            
               visiem bērniem un jauniešiem nav vienāda piekļuve kultūrai un kultūras mantojumam vispār un it īpaši kultūras jaunrades un patēriņa līdzekļiem, un pašreizējā ekonomikas lejupslīde var vēl vairāk ierobežot bērnu un jauniešu iespējas piekļūt kultūrai.
            
         PIENĀCĪGI ŅEMOT VĒRĀ SUBSIDIARITĀTES PRINCIPU, APZINA ŠĀDAS SEŠAS ŠEIT UZSKAITĪTAS PRIORITĀTES, LAI EIROPAS SAVIENĪBĀ VEICINĀTU JAUNRADES PAAUDZI –
   1.   Iekļaut bērnus un jauniešus perspektīvi attiecīgās politikas jomās, lai veicinātu kultūru.
   
   Dalībvalstīm un Komisijai būtu –
   
               i)
            
            
               pašreizējā un nākotnes kultūras un mediju jomā īstenotajā politikā, programmās un darbībās pastiprināti jāpievēršas bērnu un jauniešu, tostarp jaunu kultūras speciālistu, konkrētām vajadzībām, lai stimulētu viņu jaunrades potenciālu;
            
         
               ii)
            
            
               jāturpina attīstīt kultūras jomas un citu politikas jomu partnerattiecības, lai stimulētu novatorismu (piem., izglītība un pētniecība, jaunatne, nodarbinātība un sociāli jautājumi, uzņēmējdarbība, ekonomikas izaugsme un noturīga attīstība), attiecīgos gadījumos pilnībā izmantojot jau esošās struktūras un programmas.
            
         2.   Optimizēt izglītības jomas potenciālu, lai ar kultūras un kultūras izpausmju starpniecību vēl vairāk veicinātu jaunradi.
   
   Dalībvalstīm būtu –
   
               i)
            
            
               jāveicina plašāka piekļuve kultūrai un kultūras izpausmēm, liekot lietā gan oficiālu, gan neoficiālu izglītību, it īpaši ar iestāžu un politikas līmenī strukturētām un stratēģiskām partnerattiecībām. Īpaša uzmanība būtu jāpievērš bērnu un jauniešu jaunrades un novatorisma spēju, kā arī dažādu kultūru izpratnes attīstības un citu svarīgu mūžizglītības prasmju, piemēram, kultūras apzināšanās un kultūras izpausmju, stimulēšanai;
            
         
               ii)
            
            
               jāveicina minētais process, liekot lietā, piemēram, īpašas mācības un skolotāju un citu kultūras un jaunatnes jomā nodarbinātu izglītības darbinieku papildu izglītošanu. Šo procesu var arī īstenot, izmantojot modernas mācību metodes un līdzekļus, tostarp tādus, kuros izmanto informācijas un komunikāciju tehnoloģijas (IKT), un skolās liekot īpašu uzsvaru uz tādām jomām kā humanitāra izglītība un kultūras izpratne. Darbā ar jauniešiem var izmantot arī dažādas ārpus skolas aktivitātes, kas veicina kultūru un radošās spējas.
            
         3.   Stimulēt un atbalstīt kultūras iestādes (piem., muzejus, bibliotēkas, galerijas, teātrus), lai labāk ieinteresētu bērnus un jauniešus
   
   Dalībvalstīm būtu –
   
               i)
            
            
               jāatbalsta visu līmeņu kultūras iestāžu centieni pilnīgāk iesaistīt bērnus un jauniešus un atvieglināt piekļuvi kultūras vērtībām, kas ir valsts īpašumā, piemēram, ar digitalizācijas programmu starpniecību un izglītības darbībām, arī IKT lietojumu, tāpat arī izmatojot interaktīvus risinājumus, kuros būtu aktīvi iesaistīti bērni un jaunieši.
            
         Dalībvalstīm un Komisijai būtu –
   
               ii)
            
            
               arī turpmāk jāatbalsta Europeana attīstība un jāveicina dalībvalstu pieredzes apmaiņa attiecīgās politikas jomās, kas skar digitalizāciju un sabiedrības piekļuvi kultūras vērtībām, it īpaši, lai sasniegtu bērnus un jauniešus.
            
         4.   Ar kultūras starpniecību veicināt talantus un jaunradi, kas pieder pie sociālās atstumtības novēršanas stratēģijām, kuru uzmanības centrā ir bērni un jaunieši.
   
   Dalībvalstīm un Komisijai būtu –
   
               i)
            
            
               jāveicina visu bērnu un jauniešu dabiskie talanti un jāattīsta jaunrades spējas, iekļaujot kultūru sociālas atstumtības novēršanas stratēģijās un programmās, kas gādā par bērniem un jauniešiem, kuriem ir mazāk iespēju, tostarp bērniem invalīdiem.
            
         5.   Veicināt labāku piekļuvi kultūrai, visu bērnu un jauniešu interesēs izmantojot IKT.
   
   Dalībvalstīm būtu –
   
               i)
            
            
               jāturpina centieni veicināt labāku piekļuvi par pieņemamu maksu kultūrai un kultūras izpausmēm, lietojot IKT. Centienos būtu jātiecas aptvert visus bērnus un jauniešus, un dot viņiem saziņas un informācijas līdzekļu lietojuma iemaņas, jo tās ir vajadzīgas, lai pilnībā izmantotu digitālu tehnoloģiju dotās iespējas, reizē veicinot labāku izpratni par intelektuālo īpašumu, kā arī tiesībām uz privāto dzīvi un attiecīgiem pienākumiem.
            
         6.   Minētajā jomā atvieglināt informācijas apmaiņu labu praksi un attīstīt “uz pierādījumiem balstītas” zināšanas.
   
   Lai veicinātu empīriski pārbaudītas politikas attīstību šajā jomā –
   
                
            
            
               dalībvalstīm un Komisijai būtu –
               
                           i)
                        
                        
                           saistībā ar iepriekš minētajām prioritātēm, izmantojot esošās struktūras, it īpaši atvērtas koordinācijas metodi (open method of coordination – OMC), jāstimulē un jāatvieglina apmaiņu ar paraugprakses piemēriem kultūras jomā.
                        
                     
         
                
            
            
               Komisijai būtu –
               
                           ii)
                        
                        
                           jāveicina un jāatvieglina līdzaudžu mācības un apmaiņa ar paraugpraksi esošās struktūrās, piemēram, pilsoniskas sabiedrības platformās un dažādu dienestu iekšējos mehānismus.
                        
                     
         
                
            
            
               Dalībvalstīm būtu –
               
                           iii)
                        
                        
                           jāstimulē kontaktu izveide, kā arī jāizmanto ekspertīzes, lai atbalstītu lēmumu pieņemšanu un uzlabotu darbības nākotnē.
                        
                     
         AICINA DALĪBVALSTIS UN KOMISIJU
   Ievērojot savas attiecīgās kompetences jomas cieši sadarboties, lai nodrošinātu, ka šos secinājumus ņemtu vērā notiekošajā darbā ar Eiropas kultūras darba programmu (European Agenda for Culture) un kultūras darba plānu no 2008. līdz 2010. gadam.
   
      PIELIKUMS
      
         POLITISKS KONTEKSTS
      
      Pieņemot šos secinājumus, Padome konkrēti atgādina –
      
                  1)
               
               
                  ANO Konvenciju par bērnu tiesībām (1989), kurā ir noteiktas visu bērnu tiesības saistībā ar kultūru;
               
            
                  2)
               
               
                  Unesco Ceļvedi humanitārai izglītībai, Lisabona, 2006. gada 6.–9. marts;
               
            
                  3)
               
               
                  Eiropas Parlamenta un Padomes 2006. gada 18. decembra ieteikumu par pamatprasmēm mūžizglītībā;
               
            
                  4)
               
               
                  Komisijas 2007. gada 10. maija paziņojumu par Eiropas kultūras programmu augošas globalizācijas apstākļos un Padomes 2007. gada 16. novembra rezolūciju par Eiropas kultūras programmu, kā arī Padomes secinājumus par 2008.–2010. gada darba plānu kultūras jomā, kurā starp piecām prioritārām rīcības jomām ir ietverta piekļuves veicināšana kultūrai, it īpaši sinerģijā ar izglītību, galvenokārt humanitāro izglītību;
               
            
                  5)
               
               
                  Eiropas Parlamenta un Padomes 2008. gada 16. decembra Lēmumu par Eiropas Radošuma un inovācijas gadu;
               
            
                  6)
               
               
                  Padomes 2007. gada 24. maija secinājumus par kultūras un jaunrades nozares ieguldījumu Lisabonas mērķu sasniegšanā, kuros uzsvērts, ka kultūras darbībām un jaunrades nozarēm ir būtiska nozīme jauninājumu un tehnoloģiju veicināšanā, un tās ir galvenais noturīgas izaugsmes dzinējspēks;
               
            
                  7)
               
               
                  Padomes 2007. gada 15. novembra Rezolūciju par jaunām darba vietām vajadzīgām jaunām prasmēm un Komisijas 2008. gada 2. jūlijā pieņemto paziņojumu par atjauninātu sociālo programmu – XXI gadsimta Eiropas iespējām, pieejamību un solidaritāti – kurā bērni un jaunieši starp citām prioritātēm ir atzīti par nākotnes nesējiem;
               
            
                  8)
               
               
                  Prezidentvalsts secinājumus 2008. gada 13. un 14. marta Eiropadomē, kuros par galveno nākotnes izaugsmes faktoru ir atzīta vajadzība pilnībā izkopt Eiropas iedzīvotāju novatorisma un jaunrades potenciālu, pamatojoties uz Eiropas kultūru un izcilību zinātnes jomā;
               
            
                  9)
               
               
                  Padomes 2008. gada 22. maija secinājumus par kompetenci dažādu kultūru jomā;
               
            
                  10)
               
               
                  Komisijas 2009. gada 27. aprīļa paziņojumu par ES stratēģiju, kā investēt jauniešos un nodrošināt viņiem pilnvērtīgas iespējas, atjauninātu atklātas koordinācijas metodi, ar ko risināt jauniešu problēmas un dot viņiem jaunas iespējas, un Padomes 2009. gada 27. novembra rezolūciju, ar ko izveido atjaunotu sistēmu Eiropas sadarbībai jaunatnes jomā (2010–2018).
               
            
         Pētījumi un konferences
      
      
                  1.
               
               
                  Pētījums par kultūras ietekmi uz jaunrades spējām un pētījums par kultūras pieejamību jauniešiem, abus ir pasūtījusi Eiropas Komisija.
               
            
                  2.
               
               
                  
                     Eurydice pētījums par Eiropas skolu izglītību humanitārā un kultūras jomā (2009).
               
            
                  3.
               
               
                  Pētījums par daudzvalodības ieguldījumu jaunradē (2009. gada 16. jūlijs).
               
            
                  4.
               
               
                  Pētījums, lai izveidotu labākās prakses uzskaiti, veidojot saikni starp kultūru un izglītību dalībvalstīs, kandidātvalstīs un EEZ valstīs (2004).
               
            
                  5.
               
               
                  Gēteborgā 2009. gada 29. un 30. jūlijā notikusī konference par atbalstu jaunrades paaudzei.